Bajaranê Frankfurt, Bremen û Hannoverî yê Almanya de vizêr semedê paştdayîşê tepişteyanê sîyasîyan  ê ke zîndananê Vakurê Kurdîstanî û Tirkîya de binê zextê de yê, çalakîye ameye kerdene.
Frankfurt de çalakîya ke serkêşîya Meclîsê Cinîyan ê Amara de ameye kerdene dezgehanê cîyayan ê cinîyan zî paştî daye ci.  Cinîyan  veng da dezgehanê mîyanneteweyîyan ke sere de sîyasetmedare Aysel Tugluk wa tepişteyê nêweşî bêrê veradayene.
Hannover de zî serkêşîya NAV-DEMî de bi eynî waştişî çalakîyêke ameye kerdene. Hemserekê KCDK-E Yuksel Koçî ke tîya qisey bale ante zextanê zîndanan ser û vat xoverdayoxê zîndanan têna nîyê, şar wayîrê înan vejîyeno.
Bremen de zî semedê tepişteyanê nêweşan verê Parlamentoyê Bremenî de mîtîng ame kerdene  û veng dîya rayapêroyîye ke wa wayîrê tepişteyanê nêweşan vejîyo.
